
Xilo-oligoszacharid, egy új élelmiszer összetevő funkcionális tulajdonságai

A dolgozatom célja az volt, hogy egy eddig Magyarországon és az Európai Unióban nem használatos, jelenleg engedélyezés alatt álló prebiotikum és élelmi rost tulajdonságokkal rendelkező nem emészthető oligoszacharid, a xilo-oligoszacharid (XOS) fizikai paramétereit feltérképezzem, továbbá, hogy megállapítsam, milyen mértékben módosítják egyes élelmiszer termékek organoleptikus tulajdonságait.
Három különböző xilo-oligoszacharid termék (70 és 95%-os por készítmény és 70%-os sűrítmény) alap vizsgálata (szín, vízaktivitás, turbidibitás, megjelnés, oldhatóság) során arra jutottam, hogy az XOS vízben jól oldódik és alacsony koncentrációban nem befolyásolja jelentősen a vizes oldatok színét, nem okoz zavarosságot. Megjelenésben nem rendelkezik szélsőséges tulajdonságokkal.
A reológiai kísérlet sorozatok alapján az alábbi következtetéseket tudom levonni: Valamennyi XOS jobb reológiai tulajdonságba bír, mint a frukto-oligoszacharid továbbá a legnagyobb viszkozitással a 70P (70%-os XOS tartalmú por készítmény) rendelkezik. A koncentrációfüggés vizsgálat során (0,5-70m/m%) is a 70P minta viszkozitása nőtt a legnagyobb mértékben a koncentráció növelésével. Az XOS minták a teljes mérési tartományban növekvő hőmérséklet mellett jobb állománykialakító képességgel rendelkeztek, mint az FOS. Viszont hőmérsékleti terhelés hatására nagyobb csökkenést mutattak az XOS minták.
Háromféle állománykialakító mellett vizsgáltam meg az XOS szinergens hatását. Azt tapasztaltam, hogy míg a xantán és a zselatin mellett nem vagy csak kevéssé, addig a pektinnel nagymértékben tudta az állományt javítani.
Almazselé terméket állítottam elő pektin és 1-3% XOS felhasználásával. Az érzékszervi vizsgálat során az összeállított termék fogadtatása pozitív volt. Egy paraméter kivételév minden szempontból jobban teljesítettek az XOS-os termékek, mint a kontroll minta. Az XOS adagolása növelte az illat íz intenzitását valamint a homogenitását. Nem befolyásolta a termékek színét.
Eredményeim alapján a prebiotikus, élelmirost hatású xilo-oligoszacharid alkalmasnak tűnik arra, hogy különböző élelmiszer termékek táplálkozás élettani értéket növelje. Mivel a termék megjelenésére nincs negatív hatással, és állománykialakító képességét is pozitív irányba javíthatja, ezért az ipar számára optimális, széleskörű felhasználási lehetőséget biztosít.



